Жена в дрипави дрехи се появи от блато, обградено от седем гигантски скорпиона.
Носейки бебе, се насочи към най-близкото селище, за да проси храна.
Приближи се до великолепно имение,
но господарката на къщата погледна мръсните ѝ дрехи
и необичайните придружители, и затръшна вратата в лицето на жената.
Така тя продължи надолу по пътя, докато не стигна до къщичка.
Жената там се смили над непознатата и ѝ предложи каквото може:
обикновена храна и легло от слама.
Нейната гостенка не беше обикновена просякиня.
Тя беше Изида, най-могъщата богиня в Египет.
Изида се криеше от брат си Сет,
който уби съпруга ѝ и искаше да убие невръстния ѝ син Хор.
Сет също беше могъщ бог и той ги търсеше.
И така, за да запази прикритието си, Изида трябваше да бъде много дискретна -
не можеше да рискува, използвайки силите си.
Но тя не остана без помощ.
Серкет, богиня на отровните същества,
беше изпратила седем от най-яростните си слуги да пазят Изида и нейния син.
След като Изида и Хор се настаниха в скромния си подслон,
скорпионите бяха бесни как богатата жена обиди тяхната божествена господарка.
Всички те смесиха отровата си и я дадоха на един от тях, Тефен.
В тъмнината на нощта, Тефен пропълзя в имението.
След като се мушна под вратата,
видя малкия син на собственичката да спи спокойно
и го ужили яростно.
Скоро Изида и нейната домакиня бяха събудени от силен плач.
Докато надничаха през вратата на къщата,
видяха майка да тича по улиците,
плачейки и прегръщайки сина си.
Когато Изида разпозна жената, която я беше изгонила,
тя осъзна какво са направили нейните скорпиони.
Изида взе момчето в ръцете си и започна да рецитира могъщо заклинание:
"О, отрова на Тефен, излез от него и падни на земята!
Отрова на Бефен, не напредвай, не прониквай по-далеч, излез от него,
и падни на земята!
Защото аз съм Изида, великата Чародейка, говорителят на магии.
Падни на земята, отрова на Местет! Не бързай, отрова на Местетеф!
Не прииждай, отрова на Петет и Тетет! Не приближавай, отрова на Матет! "
Чрез всяко име, което тя призова, отровата на този скорпион беше неутрализирана.
Детето се размърда, а майка му плачеше от благодарност,
съжалявайки за по-ранното си бездушие
и покайвайки се, предложи цялото си богатство на Изида.
Жената, приютила Изида, гледаше със страхопочитание -
тя нямаше представа кой беше дошъл под покрива ѝ.
И от този ден нататък,
хората се научиха да правят компреси, за да лекуват ухапвания от скорпион,
изговаряйки магически заклинания, точно както правеше богинята.